REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/53-18

30. aprila 2018. godine

B e o g r a d

Z A P I S N I K

18. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 12. APRILA 2018. GODINE

 Sednica je počela u 13,05 časova.

 Sednicom je predsedavao Mirko Krlić, predsednik Odbora.

 Sednici su prisustvovali: Dragana Kostić, Stanija Kompirović, prof. dr Marko Atlagić, mr Jadranka Jovanović, prof. dr Snežana Bogosavljević Bošković, dr Ana Stevanović i Vesna Marjanović, članovi Odbora.

 Sednici je prisustvovao Mladen Lukić, zamenik člana Odbora.

Sednici nisu prisustvovali članovi Odbora: Jasmina Obradović, Snežana Paunović, Tatjana Macura, Aleksandra Belačić, Nataša Mihailović Vacić, Hadži Milorad Stošić,Đorđe Vukadinović i Nataša Mićić, niti njihovi zamenici.

Pored članova Odbora sednici su prisustvovali: Aleksandra Čabraja, narodni poslanik, Branislav Maričić, šef Kabineta u Ministarstvu kulture i informisanja, Igor Jovičić, sekretar Ministarstva, Dragan Blešić, posebni savetnik ministra kulture i informisaanja i Predrag Blagojević, viši savetnik u Ministarstvu.

Na predlog predsedavajućeg, članovi Odbora su većinom glasova usvojili sledeći

D n e v n i r e d:

1. Razmatranje Zbirne liste kandidata za članove Nacionalnog saveta za kulturu.

 Pre prelaska na razmatranje utvrđenog dnevnog reda usvojeni su bez primedaba:

 -zapisnik 14. sednice Odbora za kulturu i informisanje, održane 6. februara 2017. godine;

 -zapisnik 15. sednice Odbora za kulturu i informisanje, održane 16. juna 2017. godine;

 -zapisnik 16. sednice Odbora za kulturu i informisanje, održane 2. novembra 2017. godine.

**PRVA TAČKA-** Razmatranje Zbirne liste kandidata za članove Nacionalnog saveta za kulturu

U uvodnim napomenama, predsednik Odbora Mirko Krlić je podsetio članove Odbora da je, saglasno članu 15. Zakona o kulturi, Nacionalni savet za kulturu stručno-savetodavno telo, obrazovano radi obezbeđivanja stalne stručne podrške u očuvanju, razvoju i širenju kulture.

Napomenuo je da Savet ima devetnaest članova koje bira Narodna skupština na predlog ovlašćenih predlagača, iz reda uglednih i afirmisanih umetnika i stručnjaka u kulturi, na period od pet godina.

Istakao je da je Ministarstvo kulture i informisanja, u skladu sa članom 16. Zakona o kulturi 29. marta 2018. godine uputilo Narodnoj skupštini Zbirnu listu kandidata za članove Nacionalnog saveta za kulturu.

Naglasio je i to da su svi ovlašćeni predlagači bili su u obavezi da predlože utvrđeni broj, ili najviše dvostruko veći broj kandidata od onog broja koji se bira iz redova svakog od predlagača, a da su svoje predloge kandidata, ovlašćeni predlagači dostavili Ministarstvu kulture i informisanja, na osnovu kojih je Ministarstvo i sačinilo Zbirnu listu.

Konstatovao je da član 16. Zakona propisuje da ima ukupno osam ovlašćenih predlagača, kao i da za člana Saveta ne može da bude izabrano lice koje je imenovano, izabrano ili postavljeno na funkciju u državnom organu, organu autonomne pokrajine i organu jedinice lokalne samouprave.

Zamolio je sve prisutne da se drže propisane procedure i da u toku diskusije ne ulaze u pojedinosti biografija predloženih kandidata, s obzirom da to nije tema ove tačke Dnevnog reda, odnosno da je zadatak Odbora da na sednici isključivo utvrdi, da li su predloge kandidata podneli svi ovlašćeni predlagači, kao i da li je Zbirna lista sačinjena u skladu sa odredbama člana 16. Zakona o kulturi.

Napomenuo je da je svim članovima/zamenicima članova Odbora u materijalu za sednicu dostavljeno:

- Zbirna lista kandidata za članove Nacionalnog saveta za kulturu;

- biografije predloženih kandidata;

- dopisi ovlašćenih predlagača.

Svoje izlaganje je završio napomenuvši da su 11. aprila 2018. godine na email službe Odbora stigli dopisi: Srpskog PEN centra, Srpskog književnog društva i Udruženja kljiževnih prevodilaca Srbije, kao i dopis četiri reprezentativna udruženja iz oblasti pozorišne umetnosti, filmske umetnosti i umetničke igre.

Igor Jovičić, sekretar Ministarstva kulture i informisanja, napomenuo je da je Ministarstvo objedinilo sve predloge ovlašćenih predlagača za članove Nacionalnog saveta za kulturu, ne ulazeći pritom u autonomiju predlaganja kandidata koji svaki ovlašćeni predlagač, saglasno odredbama Zakona poseduje.

Ukazao je na činjenicu da je Ministarstvo aktivnije učestvovalo jedino u postupku predlaganja četiri kandidata iz reda istaknutih umetnika i stručnjaka u kulturi, a koji se biraju na predlog Vlade.

U diskusiji su učestvovali: Vesna Marjanović, Mirko Krlić, Igor Jovičić, dr Ana Stevanović, Aleksandra Čabraja, prof. dr Marko Atlagić, Dragana Kostić i mr Jadranka Jovanović.

U toku diskusije naglašena je važnost koju Nacionalni savet za kulturu ima kao stručno-savetodavno telo, ali je i istovremeno skrenuta pažnja na sve probleme sa kojima se ovo telo u prethodnom mandatu suočilo.

Postavljeno je pitanje zbog čega se toliko dugo čekalo sa otpočinjanjem postupka izbora novog sastava Saveta, imajući u vidu činjenicu da je mandat prethodnim članovima Savet istekao još 25. maja 2016. godine.

Nalašeno je da, kada se uzmu u obzir dopisi Srpskog PEN centra, Srpskog književnog društva i Udruženja kljiževnih prevodilaca Srbije, kao i dopis četiri reprezentativna udruženja, dovodi se u pitanje i zakonitost celog postupka izbora članoae Nacionalnog saveta za kulturu i stiče se utisak da procedura nije u potpunosti ispoštovana.

Istaknuto je da se iz navedenih dopisa može zaključiti da su pojedini zastupnici udruženja zloupotrebili svoj položaj i bez saglasnosti samih udruženja predložili kandidate za članove Saveta.

Navedeno je da su se određena udruženja obratila dopisima Vladi, kao i Ministarstvu i s tim u vezi postavljena su pitanja predstavnicima Ministarstva o tome da li su udruženja dobila i odgovore na podnete dopise.

Takođe, napomenuto je da prema podacima koji su dostupni na zvaničnoj internet stranici Saveta, ovo telo već dve godine nije zasedalo, a da prema pojedinim informacijama Savet nije učestovalo ni u razmatranju i davanju mišljenje o predlogu predloga strategije razvoja kulture, a koji je saglasno članu 17. Zakona njegov posao i zadatak.

Ponovljen je način na koji se postupak predlaganja kandidata za članove Saveta odvijao, a kao sporno istaknut je način na koji je kandidat Vladimir Logunov predložen.

Navedeno je da je Koordinacioni odbor umetničkih udruženja ovlašćen isključivo da organizuje postupak predlaganja kandidata koji se biraju na predlog reprezentativnih udruženja, ali da nema ovlašćenja i da sam dostavlja predloge kandidata. S tim u vezi članovi Odbora su upoznati sa pojedinostima koja se zameraju Koordinacionom odboru, odnosno sa izvesni podacima u postupku koja ova udruženja smatraju da predstavljaju kršenje Zakonom propisane procedure predlaganja kandidata.

Predloženo je da Odbor posebno razmotri navode iz dopisa u kojima se ukazuje na kršenje postupka izbora članova Saveta i da se stavi na odlučivanje predlog da se Zbirna lista kandidata ne usvoji u delu koji se odnosi na predlog kandidata Koordinacionog odbora umetničkih udruženja u oblasti književnog stvaralaštva i prevodilaštva.

Naglašeno je da se mora poštovati predlog koji su dostavila udruženja iz oblasti pozorišne umetnosti, filmske umetnosti i umetničke igre i da se treba utvrditi Zbirna lista na kojoj će se nalaziti isključivo kandidat kojeg su predložila ova udruženja.

Zatraženo je da se članovima Odbora daju na uvid svi dopisi reprezentativnih udruženja, kao i dopis Koordinacionog odbora kojim su predloženi kandidati za članove Nacionalnog saveta za kulturu.

Sa druge strane naglašeno je da je do izvesnog kašnjenje u postupku izbora članova Saveta došlo usled toga što pojedini predloženi kandidati nisu ispunjavali Zakonom propisane uslove, odnosno zbog toga što je jedan kandidat bio imenovan u organu jedinice lokalne samouprave, što je direktno u suprotnosti sa odredbama člana 16. stav 7. Zakona.

Istaknuto je da kašnjenje u izboru novog sastava Nacionalnog saveta za kulturu nije dovelo do prestanka rada ovog stručno-savetodavnog telo, odnosno da je Savet u prethodno izabranom sastavu redovno držao sednice i vršio Zakonom propisane poslove.

Konstatovano je da član 16. Zakona detaljno propisuje postupak izbora članova Saveta, kao i da je odredbama ovog člana propisano da Ministarstvo za svaku navedenu oblast kulturne delatnosti iz koje se biraju predstavnici ustanova kulture određuje ustanovu koja organizuje postupak predlaganja, odnosno da određuje udruženje koje sprovodi postupak izbora predstavnika udruženja iz oblasti zaštite kulturnog nasleđa. Saglasno navedenom zaključeno je da Ministarstvo nije ovlašćeno da ulazi u pojedinosti dostavljenih predloga reprezentativnih udruženja ili drugih ovlašćenih predlagača, ako se ima u vidu i činjenica da su svi dostavljeni predlozi uredno sačinjeni na memorandumu udruženja, snabdeveni pečatom udruženja i potpisani od strane ovlašćenog lica/zastupnika udruženja.

Navedeno je da su svi ovlašćeni predlagači bili u obavezi da predlože utvrđeni broj ili najviše dvostruko veći broj kandidata od onog broja koji se bira iz redova predlagača, tako da je dodatni predlog kandidata koji je dostavio Koordinacioni odbora umetničkih udruženja, a koji se bira na predlog reprezentativnih udruženja, u potpunosti u skladu sa odredbama Zakona.

Posebno je naglašeno da Ministarstvo nije vršilo nikakvu izmenu dostavljenih predloga, odnosno da nijedan od predloženih kanidata nije skinut sa Zbirne liste, već je Ministarstvo iskučivo objedinilo sve dostavljene predloge ovlašćenih predlagača.

Povodom navoda da Nacionalni savet za kulturu već dve godine nije zasedao, skrenuta je pažnja na akte ovog tela, poput Zapisnika sa 54. redovne sednice Saveta koja je održana 7. septembra 2017. godine, a na osnovu kojeg se jasno vidi da ovo telo redovno održava sednici i obavlja poslove i zadatke koji su mu povereni.

Istaknuto je da Odbor za kulturu i informisanje nije telo koje vrši izbor članove Saveta, već je ta obaveza isključivo na Narodnoj skupštini.

 Predsednik Odbora je zaključio raspravu u vezi sa ovom tačkom Dnevnog reda.

 Predsednik Odbora je još jednom upoznao članove Odbora sa Zbirnom listom kandidata za članove Nacionalnog saveta za kulturu, na kojoj se nalaze:

1) četiri kandidata (bira se četiri člana) iz reda istaknutih umetnika i stručnjaka u kulturi, a koje je predložila Vlada:

 - Dušan Kovačević, diplomirani dramaturg;

 - Nikola Šuica, doktor likovnih umetnosti;

 - Đorđe Đurić, profesor opšte istorije;

 - Svetislav Božić, kompozitor.

2) sedam kandidata (bira se četiri člana) iz reda zaposlenih u ustanovama kulture, a koje su predložile ustanove kulture čiji su osnivači Republika, autonomne pokrajine i jedinice lokalne samouprave:

 - dr Dragana Kovačić ili Vesna Bašić, na predlog Narodnog muzeja u Beogradu;

 - Aleksandar Stamatović ili Nebojša Dugalić, na predlog Narodnog pozorišta u Beogradu;

 - dr Dragana Milunović, na predlog Narodne biblioteke Srbije;

 - Bogdana Opačić ili Bojana Subašić, na predlog Zavoda za proučavanje kulturnog razvitka.

3) sedam kandidata (bira se četiri člana), a koje su predložila reprezentativna udruženja, vodeći računa o zastupljenosti svih profila:

 - Duško Paunković ili Živorad Ajdačić, (književno stvaralaštvo i prevodilaštvo);

 - Dušan Rusalić (likovne umetnosti, primenjene umetnosti, vizuelne umetnosti, dizajn i arhitektura);

 - Ivan Ilić ili Srđan Hofman (muzičko stvaralaštvo - kompozitori, izvođači);

 - Vojislav Brajović ili Vladimir Logunov (pozorišne umetnosti, filmske umetnosti i umetničke igre).

 4) dva kandidata (bira se jedan član) iz oblasti zaštite kulturnog nasleđa ), a koje su predložila udruženja iz oblasti zaštite kulturnog nasleđa:

- Aleksa Ciganović ili dr Biljana Đorđević.

 5) četiri kandidata (bira se dva člana), a koje je predložila Srpska akademija nauka i umetnosti:

 - akademik Predrag Piper;

 - akademik Tibor Varadi;

 - akademik Ivan Jevtić;

 - dopisni član SANU Miodrag Marković.

 6) jedan kandidat (bira se jedan član), a kojeg je predložio Savet univerziteta umetnosti:

- mr Olivera Stojadinović

 7) jedan kandidat (bira se jedan član), a kojeg je predložila Konferencije univerziteta Srbije:

- Čedomir Vasić

 8) četiri kandidata (bira se dva člana), a koje su predložili nacionalni saveti nacionalnih manjina:

 - Karolj Viček

 - Vasvija Gusinac

 - Miroslav Jovičin

 - Vesna Milekić

Predsednik Odbora je na glasanje stavio predlog da Odbor za kulturu i informisanje utvrdi da je Zbirna lista kandidata za članove Nacionalnog saveta za kulturu, u predloženom tekstu, sačinjena u skladu sa odredbama člana 16. Zakona o kulturi, odnosno da su predloge kandidata podneli svi ovlašćeni predlagači.

Odbor je, većinom glasova (sedam glasova za i dva glasa protiv) utvrdio da je Zbirna lista kandidata za članove Nacionalnog saveta za kulturu sačinjena u skladu sa odredbama člana 16. Zakona o kulturi.

Predsednik Odbora je na glasanje stavio predlog da se za izvestioca Odbora na sednici Narodne skupštine odredi Mirko Krlić, predsednik Odbora.

Odbor je, većinom glasova (osam glasova za i jednim uzdržanim), usvojio predlog da se za izvestioca Odbora na sednici Narodne skupštine odredi Mirko Krlić, predsednik Odbora.

Predsednik Odbora je konstatovao da će Odbor za kulturu i informisanje dostaviti Zbirnu listu kandidata za članove Nacionalnog saveta za kulturu Narodnoj skupštini, jer su se stekli uslovi za sprovođenje postupka za izbor devetnaest članova Nacionalnog saveta za kulturu, na period od pet godina.

Sednica je završena u 14,02 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Dana Gak Mirko Krlić